FC Barcelona
Futbol Club Barcelona, također poznat i pod nazivom Barcelona ili jednostavnije Barça je profesionalni nogometni klub iz Barcelone, Španija. Klub je osnovan 1899. godine od strane švicarskih, engleskih i katalonskih nogometaša koje je predvodio Joan Gamper. Ubrzo postaje simbol katalonske kulture i katalonizma uz moto Més que un club (Više od kluba). Barcelona je veliko sportsko društvo, ali najpoznatiji je nogometni klub. Nadimak kluba je Barça ili Blaugrana (plavo-crveni). Službena himna Barcelone je Cant del Barça autora Jaumea Picasa i Josepa Marije Espinàsa. To je četvrti najbogatiji nogometni klub u svijetu s prosječnom zaradom od 486 miliona eura. Najveći rival Barcelone je Real Madrid, a njihove međusobne utakmice poznate su pod nazivom El Clásico. Domaće prvenstvo Barcelona je osvojila 27 puta. Uz to je 31 put bila osvajač nacionalnog kupa, četrnaest puta pobjednik superkupa, tri puta je osvajala kup Eva Duarte i dva puta je osvojila trofej Copa de la Liga. U međunarodnim takmičenjima, Barcelona je pet puta bila pobjednik Lige prvaka, rekordnih četiri puta pobjednik Kupa pobjednika kupova, pet puta osvajač UEFA Superkupa i rekordnih tri puta pobjednik Kupa velesajamskih gradova, te tri puta osvajač naslova svjetskog klupskog nogometnog prvaka. Domaće utakmice igra na stadionu Camp Nou.